CELEX: 32010D0642
Language: sl
Date: 2010-10-25 00:00:00
Title: 2010/642/EU: Sklep Komisije z dne 25. oktobra 2010 o odobritvi metode za razvrščanje prašičjih trupov v Grčiji (notificirano pod dokumentarno številko C(2010) 7230)

26.10.2010   
            
            
               SL
            
            
               Uradni list Evropske unije
            
            
               L 280/60
            
         SKLEP KOMISIJE
   z dne 25. oktobra 2010
   o odobritvi metode za razvrščanje prašičjih trupov v Grčiji
   (notificirano pod dokumentarno številko C(2010) 7230)
   (Besedilo v grškem jeziku je edino verodostojno)
   (2010/642/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) ter zlasti člena 43(m) v povezavi s členom 4 Uredbe,
   ob upoštevanju naslednjega:
   
               (1)
            
            
               Odstavek 1 točke B.IV Priloge V k Uredbi (ES) št. 1234/2007 določa, da se za razvrščanje trupov prašičev vsebnost pustega mesa oceni z metodami za ocenjevanje, ki jih odobri Komisija, odobrijo pa se lahko le statistično potrjene metode, ki temeljijo na fizičnih meritvah enega ali več anatomskih delov trupa prašiča. Metoda razvrščanja se odobri, če statistična napaka ocene ni večja od maksimalnega tolerančnega odstopanja. To odstopanje je opredeljeno v členu 23(3) Uredbe Komisije (ES) št. 1249/2008 z dne 10. decembra 2008 o podrobnih pravilih za uporabo lestvic Skupnosti za razvrščanje trupov goved, prašičev in ovac ter sporočanje njihovih cen (2).
            
         
               (2)
            
            
               Grčija je zaprosila Komisijo, da odobri metodo za razvrščanje odrtih prašičjih trupov. Ta država članica je v prvem delu protokola iz člena 23(4) Uredbe (ES) št. 1249/2008 predložila podroben opis enotnega načina odstranjevanja kože s trupov ter v drugem delu rezultate poskusa z razkosavanjem. Oba protokola sta bila drugim državam članicam predstavljena leta 2008, 2009 in 2010 v Upravljalnem odboru za skupno ureditev kmetijskih trgov za kmetijske proizvode.
            
         
               (3)
            
            
               Pri preučitvi zahtevka se je pokazalo, da so pogoji za odobritev metode za razvrščanje izpolnjeni. Zato je treba Grčiji odobriti to metodo za razvrščanje.
            
         
               (4)
            
            
               V skladu z drugim odstavkom točke B.III Priloge V k Uredbi (ES) št. 1234/2007 lahko države članice odobrijo predstavitev trupov prašičev, ki je drugačna od standardne predstavitve iz prvega odstavka navedene točke, med drugim, če se običajna trgovska praksa na njihovem ozemlju razlikuje od navedene standardne predstavitve.
            
         
               (5)
            
            
               Grčija je Komisiji sporočila, da v nekaterih klavnicah v Grčiji trgovska praksa poleg odstranitve jezika, ščetin, kopit, genitalij, ledvične maščobe, ledvic in prepone, ki se zahteva s prvim odstavkom, zahteva tudi odstranitev kože s prašičjih trupov. Zato je treba Grčiji odobriti to predstavitev, ki je drugačna od standardne.
            
         
               (6)
            
            
               Spremembe naprav ali metod razvrščanja se lahko odobrijo samo z novim sklepom Komisije, sprejetim na podlagi pridobljenih izkušenj. Zato se lahko zdaj veljavna odobritev prekliče.
            
         
               (7)
            
            
               Ukrepi iz tega sklepa so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJI SKLEP:
   Člen 1
   Za razvrščanje odrtih prašičjih trupov v Grčiji se v skladu z odstavkom 1 točke B.IV Priloge V k Uredbi (ES) št. 1234/2007 odobri naslednja metoda: naprava, imenovana „Hennessy Grading Probe (HGP 4)“, in z njo povezana metoda ocenjevanja, ki sta podrobno opredeljeni v Prilogi.
   Člen 2
   Ne glede na standardno predstavitev iz prvega odstavka točke B.III Priloge V k Uredbi (ES) št. 1234/2007 se lahko prašičji trupi v Grčiji pred tehtanjem in razvrščanjem odrejo na enoten način. Da bi se kotacije za prašičje trupe določile na primerljivi podlagi, se zabeležena masa toplega trupa prilagodi z naslednjo enačbo:
   masa toplega trupa = 1,05232 × masa odrtega trupa
   Člen 3
   Naprave in metode ocenjevanja ni dovoljeno spreminjati.
   Člen 4
   Ta sklep je naslovljen na Helensko republiko.
   
      V Bruslju, 25. oktobra 2010
      
         
            Za Komisijo
         
         Dacian CIOLOŞ
         
            Član Komisije
         
      
   
   
      (1)  UL L 299, 16.11.2007, str. 1.
   
      (2)  UL L 337, 16.12.2008, str. 3.
   
      PRILOGA
      
         METODA ZA RAZVRŠČANJE PRAŠIČJIH TRUPOV V GRČIJI
      
      
                  1.
               
               
                  Razvrščanje prašičjih trupov se opravi z napravo, imenovano „Hennessy Grading Probe (HGP 4)“.
               
            
                  2.
               
               
                  Naprava je opremljena s sondo premera 5,95 milimetra (in 6,3 milimetra na jezičku na vrhu sonde), ki vsebuje fotodiodo (Siemens LED tipa LYU 260-EO) in fotodetektor tipa Silonex SLCD-61N1 ter ima merilno območje med 0 in 120 milimetri. Rezultati meritev se preračunajo v ocenjeni delež mesnatosti s samim HGP 4 ali z njim povezanim računalnikom.
               
            
                  3.
               
               
                  Delež mesnatosti trupa se izračuna z naslednjo enačbo:
                  Ŷ = 62,400 – 0,495Χ1 – 0,559Χ2 + 0,129Χ3
                  
                  pri čemer je:
                  
                              Ŷ
                           
                           
                              =
                           
                           
                              ocenjeni odstotek mesnatosti trupa,
                           
                        
                              Χ1
                              
                           
                           
                              =
                           
                           
                              debelina hrbtne slanine (brez kože) v milimetrih, merjena 8 centimetrov od vzdolžne osi trupa na zadnjem rebru,
                           
                        
                              Χ2
                              
                           
                           
                              =
                           
                           
                              debelina hrbtne slanine (brez kože) v milimetrih, merjena 6 centimetrov od vzdolžne osi trupa med tretjim in četrtim zadnjim rebrom,
                           
                        
                              Χ3
                              
                           
                           
                              =
                           
                           
                              debelina hrbtne mišice v milimetrih, merjena istočasno in na istem mestu kot X2.
                           
                        Ta enačba velja za trupe, ki tehtajo od 60 do 120 kilogramov.